(Hina)

Požar koji nekoliko dana guta nisko raslinje i šumu na nepristupačnom području kod Mostara zaprijetio je u četvrtak i obiteljskim kućama, a u njegovo gašenje uključio se i helikopter oružanih snaga BiH.Gasitelji su tijekom noći obranili obiteljske domove u Kutima, naselju podno planine Velež na teško pristupačnom terenu, gdje je gašenje otežano zbog velikog broja mina zaostalih iz rata. Na desetine mina je eksplodiralo usljed požara. Uz pomoć helikoptera oružanih snaga BiH spašeni su obiteljski domovi.Kako navodi vatrogasna postrojba u Mostaru, crta požarišta iznimno je duga te postoji prijetnja da se požar ponovno proširi i prema drugim naseljima, čemu pogoduje i vjetar koji stalno mijenja smjer.Još uvijek nije ugašen požar u južnom dijelu Mostara koji je aktivan više dana, a vatrogasci svakodnevno dobivaju pozive za gašenje više manjih požara.Usljed velikog broja aktivnih požara, nebo iznad Mostara pepeljasto je sivo, a dim se može vidjeti i u drugim hercegovačkim općinama.